次韵王性之見寄佳句
作者：李之儀
朝代：宋

paragraphs: 文質相乘徒野史，拔山塞海終軍死。
早時妄作不朽計，掇拾餘疏自綱紀。
跳梁甃缺固無有，白首何堪墮牛李。
冥行觸柱猶欲前，布襪青鞋從茲始。
春風罾頭問時魚，莫雨洲中吟白芷。
爾來蹭蹬十二年，尚向牛角驚鬭蟻。
亭亭日沒見初月，宛是角巾逢綺里。
萬頃烟波渺天末，十丈霜松騰澗底。
幾從窈窕泛斗槎，終愧婆娑參珮蘂。
晚來鵲話頗不凡，俄報翩翩航一葦。
元龍豪氣不少除，樓卧超然遽思起。
問途直指三峰去，盤馬樓前萬人喜。
亟發健句壓欲倒，似不見容已無齒。
便期脫帽灑風腴，豫宿寒舂絜雲子。
定應一笑非等閒，更想筆端如瀉水。